Document ID: 32005R1281

32005R1281
L 203/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1281/2005 НА КОМИСИЯТА
от 3 август 2005 годиназа
управление на разрешителните за риболов и задължителното минимално съдържание на информация в тях
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика по рибарството (1), и по-специално член 13, параграф 3 и член 22, параграф 3,
като има предвид, че:
(1)
Необходимо е на общностно равнище да бъдат установени правила за задължителното минимално съдържание на информация в разрешителните за риболов с цел улесняване и осигуряване на хомогенен контрол над риболовните дейности, и по-специално информация за притежателя на разрешителното, кораба, риболовния капацитет и риболовните принадлежности.
(2)
Разрешителното за риболов представлява подходящ инструмент за управление на флота, по-специално по отношение на пределните граници на капацитета, както са установени в членове 12 и 13 от Регламент (ЕО) № 2371/2002 и в Регламент (ЕО) № 639/2004 на Съвета от 30 март 2004 г. относно управлението на риболовни флоти, регистрирани в най-отдалечените райони на Общността (2). Общият капацитет на флота на държава-членка на Общността, отразен в издадените разрешителни, не може да надвишава тези граници, и по-специално равнищата, произтичащи от прилагането на Регламенти (ЕО) № 1438/2003 на Комисията от 12 август 2003 г. за установяване на правила за прилагане на общностната политика по отношение на флота, както е дефинирана в глава III от Регламент (EО) № 2371/2002 на Съвета (3), и (ЕО) № 2104/2004 от 9 декември 2004 г. относно установяване на подробни правила за приложението на Регламент (ЕО) № 639/2004 на Съвета относно управлението на риболовни флоти, регистрирани в най-отдалечените региони на Общността.
(3)
Предвид значимостта на разрешителното за риболов като инструмент както за управление на флота, така и за контрол и инспекция на риболовните дейности, държавите-членки са задължени да гарантират, че съдържащата се в разрешителното информация е ясна и недвусмислена и съответства във всеки момент на действителното положение.
(4)
Съгласно член 11, параграф 1 от Регламент (ЕО) № 2371/2002 държавата-членка трябва да оттегли разрешителното за риболов, за да може корабът да бъде отчислен от флота с публична финансова помощ. Съответстващият на разрешителното капацитет не може да бъде заменен. От друга страна, ако за отчисляването на кораба от флота не е ползвана публична финансова помощ, капацитетът и издадената за него разрешително са заменяеми, при условие че са спазени разпоредбите на членове 12 и 13 от Регламент (ЕО) № 2371/2002 относно опазването и устойчивата експлоатация на рибните ресурси в рамките на Общата политика по рибарството.
(5)
Съдържащата се в разрешителното информация следва да съответства на информацията, вписана в Регистъра на риболовния флот на Общността.
(6)
Информацията, включена в разрешителното, следва да бъде изложена в съответствие с Регламент (ЕО) № 2930/86 на Съвета от 22 септември 1986 г. относно определяне на характеристиките на риболовните кораби (4) и Регламент (ЕО) № 26/2004 на Комисията от 30 декември 2003 г. относно регистъра на риболовния флот на Общността (5).
(7)
Регламент (ЕО) № 3690/93 на Съвета (6) въведе система на Общността, с която се установяват правила за задължителното минимално съдържание на информация в разрешителните за риболов. Настоящият регламент следва да се прилага от датата на отмяна на цитирания регламент.
(8)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Предмет
Настоящият регламент установява правила за управлението на разрешителните за риболов по член 22 от Регламент (ЕО) № 2371/2002 и за задължителното минимално съдържание на информация в тях.
Член 2
Определение
За целите на настоящия регламент „разрешително за риболов“ предоставя на нейния притежател правото, определено по обхват от съответните национални норми, да експлоатира с търговска цел живите водни ресурси до размера на определения с разрешителното риболовен капацитет.
Член 3
Експлоатация на водните ресурси
Риболовен кораб на Общността може да бъде използван за експлоатация на живите водни ресурси с търговска цел само ако на борда му има валидно разрешително за риболов.
Член 4
Задължения на държавите-членки
Държавата-членка на флага издава, управлява и оттегля разрешителното за риболов в съответствие с настоящия регламент.
Член 5
Задължително минимално съдържание на информация в разрешителното за риболов
1. Разрешителното за риболов съдържа най-малко информацията, дадена в приложението към настоящия регламент.
2. При настъпване на промени държавата-членка на флага актуализира съобразно с тях информацията, съдържаща се в разрешителното за риболов.
3. Държавата-членка на флага осигурява съдържащата се в разрешителното за риболов информация да е вярна и да съответства на информацията, вписана в Регистъра на риболовния флот на Общността, посочен в член 15 от Регламент (ЕО) № 2371/2002.
Член 6
Временно спиране на действието и окончателно оттегляне
1. Държавата-членка на флага спира временно действието на разрешителното за риболов на кораб, подложен на временно спиране от плаване с решение на същата държава-членка.
2. Държавата-членка на флага оттегля окончателно разрешителното за риболов на кораб, който попада под действието на някоя от мерките за изменение на капацитета, посочени в член 11, параграф 3 от Регламент (ЕО) № 2371/2003.
Член 7
Съответствие с мерките по управление на капацитета на флота
Във всеки отделен момент общият капацитет, съответстващ на съвкупността от издадените разрешителни от определена държава-членка, изразен в GT и kW, не превишава максималните равнища на капацитета за същата държава-членка, установени съгласно членове 12 и 13 от Регламент (ЕО) № 2371/2002 и Регламенти (ЕО) № 639/2004, (ЕО) № 1438/2003 и (ЕО) № 2104/2004.
Член 8
1. Всяка държава-членка на флага осигурява, след не повече от 12 месеца от началната дата на прилагане на настоящия регламент, всички издадени от нея разрешителни да са съобразени с настоящия регламент.
2. До издаването от държавата-членка на флага на всички разрешителни в съответствие с настоящия регламент издадените разрешителни съгласно Регламент (ЕО) № 3690/93 се смятат за валидни.
Член 9
Влизане в сила и прилагане
Настоящият регламент влиза в сила на седмия ден след деня на публикуването му в Официален вестник на Европейския съюз.
Той се прилага от датата на отмяна на Регламент (ЕО) № 3690/93.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 август 2005 година.

Labels: 12
6